Першае аб’яўленне Божай Маці адбылося 13 мая 1917 г. Пасля Імшы ў фацімскім парафіяльным касцёле дзеці пайшлі на пашу на вяршыні схілу Cova da Iria. Калі яны гулялі, будуючы мур вакол густых кустоў, раптоўна ўбачылі нібы маланку. Мяркуючы, што распачнецца бура, пачалі спускацца, паганяючы авечак у бок дарогі. Калі дайшлі да паловы схілу, побач з вялікім дубам зноў убачылі маланку, а праз момант на скальным дубе – Жанчыну ў белай сукенцы, якая прамянела, нібы сонца. Сястра Луцыя так напісала пра гэта: “Яна яснела святлом мацнейшым за сонечныя промні, што свецяць праз крыштальнае начынне з вадой. Здзіўленыя гэтым відовішчам, мы затрымаліся. Мы былі так блізка, што знаходзіліся ў межах святла, якім Яна прамянела, на адлегласці каля аднаго метра”.